ກໍາມະບານລາວເຈລະຈາ ກັບສະມາຄົມນາຍຈ້າງ ເພື່ອຂໍຂຶ້ນຄ່າແຮງງານຕໍ່າສຸດ
ສະຫະພັນກໍາມະບານລາວ ເຈລະຈາ ກັບສະມາຄົມນາຍຈ້າງ ກ່ຽວກັບການ ປັບຂຶ້ນອັດຕາຄ່າຈ້າງຂັ້ນຕໍ່າ ໃຫ້ແກ່ຜູ້ໃຊ້ແຮງງານລາວແລ້ວ.
ສະຫະພັນກໍາມະບານລາວ ເຈລະຈາກັບສະມາຄົມນາຍຈ້າງ ກ່ຽວກັບການປັບຂຶ້ນອັດຕາຄ່າ ຈ້າງຂັ້ນຕໍ່າໃຫ້ແກ່ຜູ້ໃຊ້ແຮງງານລາວແລ້ວ ໂດຍຈະນໍາສະເໜີເພື່ອຂໍອານຸມັດຈາກລັດຖະ ບານລາວໃນຕົ້ນປີໜ້າ ເຈົ້າໜ້າທີ່ຂັ້ນສູງໃນສະຫະພັນກໍາມະບານລາວໃຫ້ການຢືນ ຢັນວ່າ ສະຫະພັນກໍາມະບານລາວໄດ້ເຈລະຈາຮ່ວມກັນກັບ ສະມາຄົມນາຍຈ້າງໃນລາວຢ່າງເປັນທາງການແລ້ວ ເມື່ອບໍ່ ນານມານີ້ ໂດຍໄດ້ມີຂໍ້ສະຫລຸບຮ່ວມກັນໃນຫລັກການວ່າ ເຫັນສົມຄວນມີການປັບຂຶ້ນອັດຕາຄ່າຈ້າງຂັ້ນຕໍ່າສຸດສໍາລັບ ແຮງງານໃນທົ່ວປະເທດລາວພາຍໃນຕົ້ນປີ 2011 ເພື່ອໃຫ້ ສອດຄ່ອງກັບສະພາວະຄ່າຄອງຊີບທີ່ເພີ້ມຂຶ້ນຢ່າງຕໍ່ເນື່ອງ, ດັ່ງທີ່ເຈົ້າໜ້າທີ່ຂັ້ນສູງໃນສະຫະພັນກໍາມະບານລາວໄດ້ເນັ້ນ ຢໍ້າໃນຕອນໜຶ່ງວ່າ: ໃນປັດຈຸບັນນີ້ ອັດຕາຄ່າຈ້າງຂັ້ນຕໍ່າຂອງບັນດາຜູ້ໃຊ້ແຮງງານໃນລາວນັ້ນ ຢູ່ທີ່ລະດັບ 348,000 ກີບ ຊຶ່ງເມື່ອລວມກັບຄ່າລ່ວງເວລາໃນການທຳງານ ແລະເງິນອຸດໜູນຕ່າງໆ ເພື່ອການຄອງຊີບແລ້ວ ກໍຈະເຮັດໃຫ້ຜູ້ໃຊ້ແຮງງານລາວ ແຕ່ລະຄົນ ມີລາຍໄດ້ສະເລ່ຍ ປະມານ 5 ແສນກວ່າກີບຕໍ່ເດືອນ ຊຶ່ງສຳລັບຜູ້ໃຊ້ແຮງງານແລ້ວ ຖືວ່າເປັນລາຍໄດ້ທີ່ຕໍ່າ ຫລາຍເມື່ອທຽບກັບຄ່າຄອງຊີບ ທີ່ເພີ້ມສູງຂຶ້ນຕະຫລອດເວລາ ຕົວຢ່າງກໍຄື ລາຄາສິນຄ້າອຸບປະໂພກ ບໍລິໂພກໃນທົ່ວປະ ເທດລາວໄດ້ປັບຕົວສູງຂຶ້ນເຖິງ 13 19% ໃນເດືອນຕຸລາ ແລະ ເຖິງແມ່ນວ່າຈະລົດລົງໃນຊ່ວງເດືອນພະຈິກກໍຕາມ ຫາກແຕ່ຍັງສູງເຖິງ 11% ເມື່ອທຽບກັບເດືອນມິຖຸນາຂອງ ປີດຽວກັນ ສ່ວນອັດຕາເງິນເຟີ້ ກໍປັບຕົວສູງຂຶ້ນເກີນກວ່າ 8% ໃນເດືອນກັນຍາ ແລະເຖິງແມ່ນວ່າຈະລົດລົງໃນຊ່ວງ ເດືອນພະຈິກກໍຕາມ ຫາກແຕ່ອັດຕາເງິນເຟີ້ສະເລ່ຍໃນ 2 ເດືອນດັ່ງກ່າວນີ້ ກໍຍັງສູງເກີນກວ່າລະດັບ 7% ຢູ່ເລື້ອຍ ມາຈົນເຖິງຂະນະນີ້ ກ່ອນໜ້ານີ້ທ່ານ ຄໍາຫລ້າ ລໍລອນສີ ຮອງປະທານສະຫະພັນກຳມະບານລາວ ກໍໄດ້ໃຫ້ ການຍອມຮັບວ່າ ສະຖານະການທີ່ໜ້າເປັນຫ່ວງອີກຢ່າງນຶ່ງ ກໍຄືການເອົາລັດເອົາປຽບຕໍ່ຜູ້ ໃຊ້ແຮງງານໂດຍບັນດານາຍຈ້າງໃນລາວນັ້ນ ກໍຍັງຄົງເກີດຂຶ້ນຢູ່ເລື້ອຍມາ ເຖິງແມ່ນວ່າສະ ຫະພັນກໍາມະບານລາວຈະໄດ້ດຳເນີນມາດຕະການກວດກາຢ່າງຕໍ່ເນື່ອງກໍຕາມ ແຕ່ກໍຍັງຄົງ ບໍ່ສາມາດທີ່ຈະກວດກາຢ່າງທົ່ວເຖິງໄດ້ແຕ່ຢ່າງໃດ ການທີ່ວ່າລາວມີອັດຕາຄ່າຈ້າງຕໍ່າຫລາຍເມື່ອສົມທຽບໃສ່ກັບ ຄ່າຄອງຊີບທີ່ເພີ້ມສູງຂຶ້ນທຸກມື້ນັ້ນ ກໍນັບວ່າເປັນເງື່ອນໄຂນຶ່ງ ທີ່ເຮັດໃຫ້ແຮງງານລາວຕ້ອງພະຍາຍາມເດີນທາງໄປລອບທໍາ ງານໂດຍຜິດກົດໝາຍ ຢູ່ໃນປະທດໄທເພີ້ມຫລາຍຂຶ້ນນັບມື້ ເຊັ່ນດຽວກັນ ເຖິງແມ່ນວ່າຈະສ່ຽງຕໍ່ການທີ່ຈະຖືກທາງການ ໄທຈັບກຸມຄຸມຂັງ ໃນຂໍ້ຫາເຂົ້າເມືອງໂດຍຜິດກົດໝາຍ ແລະ ສ່ຽງຕໍ່ການຕົກເປັນເຫຍື່ອຂອງຂະບວນການຄ້າມະນຸດຂ້າມ ຊາດກໍຕາມ, ຫາກແຕ່ພວກເຂົາເຈົ້າກໍຍອມເພື່ອແລກກັບຄ່າ ຈ້າງທີ່ສູງກວ່າຢູ່ໃນລາວ ນອກຈາກນີ້ ການທີ່ຢູ່ໃນລາວກໍມີຕໍາແໜ່ງງານຢ່າງຈໍາກັດອີກດ້ວຍແລ້ວ ຈຶ່ງເຮັດໃຫ້ແຮງງານ ລາວສ່ວນໃຫຍ່ ໄດ້ພາກັນສະມັກໃຈເດີນທາງໄປລັກລອບທໍາງານຢູ່ໃນໄທຫລາຍຂຶ້ນນັບມື້ ໂດຍອົງການເຄືອຂ່າຍເພື່ອການຄຸ້ມຄອງແຮງງານຕ່າງດ້າວຈາກລາວ ພະມ້າ ແລະກໍາປູເຈຍ ໃນໄທເຊື່ອວ່າໃນປັດຈຸບັນນີ້ ມີແຮງງານລາວທີ່ລັກລອບທໍາງານໂດຍຜິດກົດໝາຍໃນໄທ ຫລາຍກວ່າ 4 ແສນຄົນ ໃນຂະນະທີ່ທາງການລາວນັ້ນກັບເຊື່ອວ່າມີຢູ່ແຕ່ພຽງ 2 ແສນ ກວ່າຄົນເທົ່ານັ້ນ